Buzrukxoʻja Usmonxoʻjayev

Buzrukxoʻja Usmonxoʻjayev (1896-yil, Fargʻona viloyati, Rishton tumani, Uyrat qishlogʻi — 1977-yil 25-may, Fargʻona shahri) — sovet davlat va partiya arbobi, Oʻzbekiston SSRda xizmat koʻrsatgan irrigator (1964), Sotsialistik Mehnat Qahramoni (1971), KPSS aʼzosi (1927).

Tarjimayi holi 
Buzrukxoʻja Usmonxoʻjayev 1896-yilda Rossiya imperiyasi tasarrufidagi Turkiston oʻlkasi Fargʻona viloyati Rishton volosti Uyrat qishlogʻida yollanma dehqon oilasida tavallud topgan. Buzrukxoʻja Usmonxoʻjayev 1916-yilda Rishtonda boʻlib oʻtgan qoʻzgʻolonda ishtirok etgan. 1916-yil 12-iyulda „Xoʻja Ilgʻor“ masjidi yonidagi jangda tayoq va toshlar bilan qurollangan rishtonlik qoʻzgʻolonchilar bilan birgalikda mahalliy pristav va uning qoʻriqchilariga hujum uyushtirgan. 1917—1923-yillari Fargʻona vodiysida sovet hokimiyatini oʻrnatish janglarida qatnashgan. Buzrukxoʻja Usmonxoʻjayev Fargʻona viloyati Rishton tumanidagi Pandigan qishloq soveti kotibi, volost oziq-ovqat otryadi inspektori (1917—1922), Rishton tumani Ijroiya qoʻmitasi kommunal xoʻjalik boʻlimi mudiri, oziq-ovqat otryadi inspektori (1922—1924), Bagʻdod tumani Ijroiya qoʻmitasi raisi (1924—1927; 1930—1933), Fargʻona okrug yer boʻlimi mudiri (1927—1929), okrug qishloq ittifoqi raisi (1929—1930), Izboskan (1933—1939), Oʻzbekiston (1939—1943) tumanlari, Fargʻona viloyati Ijroiya qoʻmitasi raisi (1943—1952), Usmon Yusupov nomidagi Katta Fargʻona kanali ekspulatatsiya boshqarmasi boshligʻi (1952—1957) lavozimlarida ishlagan. Oʻzbekiston Kompartiyasi 10-syezdida Markaziy Komiteti aʼzosi, 12-syezdida esa Markaziy Komiteti aʼzoligiga nomzod etib saylangan. 2-chaqiriq SSSR Oliy Soveti (1946—1950), 2-chaqiriq Oʻzbekiston SSR Oliy Soveti (1947—1950) deputati boʻlgan.

Buzrukxoʻja Usmonxoʻjayev 1977-yil 25-may kuni Fargʻona shahrida vafot etgan.

Farzandlari 
Erkin Usmonxoʻjayev (1926—1987) — paxtakor, Sotsialistik Mehnat Qahramoni.

Inomjon Usmonxoʻjayev (1930—2017) — Oʻzbekiston SSR davlat va partiya arbobi, Oʻzbekiston Kompartiyasi Markaziy Komitetining birinchi kotibi (1983—1988).

Unvon va mukofotlari 

 „O‘zbekistonda xizmat ko‘rsatgan irrigator“ unvoni (1964);
 Sotsialistik Mehnat Qahramoni (1971-yil 8-aprelda qishloq xoʻjaligi ishlab chiqarishni rivojlantirish, davlatga dehqonchilik va chorvachilik mahsulotlarini yetishtirib berishda beshyillik rejani bajarishdagi ulkan yutuqlari, partiya xoʻjalik tashkilotlarida hamda irrigatsiya ishlarida uzoq ishlab, yuqori koʻrsatkichlarga erishgani uchun);
 Lenin ordeni (1939-yil 23-dekabr; 1950-yil 16-yanvar; 1971-yil 4-avgust);
 Mehnat Qizil Bayroq ordeni (1944-yil 25-dekabr; 1946-yil 23-yanvar; 1957-yil 11-noyabr; 1966-yil 30-aprel);
 „Hurmat belgisi“ ordeni (1945-yil 1-oktabr);
 Qizil Yulduz ordeni (1947-yil 6-fevral);
 2-daraja Vatan urushi ordeni (1945-yil 1-fevral) bilan taqdirlangan.

Xotira 

 Fargʻona shahrining markaziy koʻchalaridan biri Buzrukxoʻja Usmonxoʻjayev nomi bilan atalgan.
 Rishton tumanidagi qishloq fuqarolar yig‘inlaridan biriga Buzrukxoʻja Usmonxoʻjayev nomi berilgan.

Manbalar

Adabiyotlar

Havolalar  
 Nekrolog

Hurmat Belgisi ordeni sohiblari
Qizil Yulduz ordeni sohiblari
Mehnat Qizil Bayroq ordeni sohiblari
Vatan urushi 2-darajali ordeni sohiblari
Lenin ordeni sohiblari
Sotsialistik Mehnat Qahramonlari
Fargʻonada vafot etganlar
1977-yilda vafot etganlar
25-mayda vafot etganlar
1896-yilda tugʻilganlar
Oʻzbekiston SSRda xizmat koʻrsatgan irrigatorlar